open-index/open-wikipedia-markdown huggingface dataset:
Lapinleuku

**Lapinleuku,** **leuku** tai **lapinpuukko** on Lapissa poromiehillä yleisesti käytössä oleva isokokoinen (harvemmin yli 30 cm) tupessa kannettava veitsi, jota ei käytetä juurikaan tavallisen puukon tapaan vuolemiseen, vaan se palvelee enemmän vesurin tapaan lyöntityökaluna vaivaiskoivuista ja muista puumaisista varvuista nuotioon puita kerättäessä. Myös lihan ja ruhojen paloitteluun se on tehokas työkalu. Leu’un teräkulma (teroituskulma) on yleensä jyrkempi kuin puukon; tämä yhdessä ison koon ja leveän terän kanssa aiheuttavat leu’un huonon soveltuvuuden vuolemiseen. Vuolemista varten lapissa kannetaankin vyöllä myös pienempää puukkoa, jota pohjoissaamelainen kutsuu nimellä *[[unnaniibbáš]]* ( ”pieni veitsi”; leuku puolestaan on *stuorraniibi*, "iso veitsi" ). Lappalainen vuolupuukko, ja varsinkin sen tuppi, on koristeellisempi kuin useimpien muiden suomalaisten puukkojen, mutta on käytettävyydeltään yhtä hyvä. Perinteinen tuppi on ollut puoliksi luusta tehty.

Nyttemmin valmistetaan puukon kokoluokkaa olevia pienempiä leukuja. Terän leveyden ja kärjen pyöreyden vuoksi tämäkin leu’un pienennetty versio, ”turistipuukko”, on käyttöominaisuuksiltaan tavallista puukkoa huonompi ja pienuutensa vuoksi hakkaamiseen liian kevyt.

Leu’un tuppi on myös koristeellinen; sen alapäähän muotoillaan tuppinahan kärjestä joskus "tuuliläppä", kalanpyrstömäinen koriste, toisinaan taas tupen koko alaosa valmistetaan luusta tai sarvesta. Erot ovat perinteisesti seutukohtaisia. Leu’ulle on tunnusomaista, että se uppoaa tuppeensa lähes kokonaan, vain kourainta leveämpi ponsi päätyheloineen jää näkyviin.

## Lähteet
* 
* 
* 
* 

### Viitteet

## Kirjallisuutta
* 
*
Ammusveitsi

**Ammusveitsi** on veitsi tai tikari, johon on lisätty on jonkinlainen ampumisominaisuus. Jotkin ammusveitset ampuvat oman teränsä, jolloin kyseessä on ns. *[[mekaaninen heittoveitsi]]*, toiset taas erillisiä luoteja patruunoista. Terän ampuminen tapahtuu veitsen kahvaan viritetyn voimakkaan kierrejousen avulla. Luoteja ampuvissa malleissa kahvan sisään ladataan patruuna tai patruunoita. Sekä luotien että terän tehokas kantomatka on hyvin lyhyt ja tarkkuus huono. 

Erilaisia ammusveitsiä on valmistettu yksittäiskappaleina jo satoja vuosia ja teollisestikin muun muassa Yhdysvalloissa ja Venäjällä useaan otteeseen, mutta niistä ei ole koskaan tullut suosittuja itsepuolustus- eikä ammattilaiskäytössä, vaan lähinnä erikoisuuksia asekeräilijöiden kokoelmiin. Ammusveitsi on ampuma-aseeksi liian tehoton ja epätarkka, veitsen tai tikarin tehtävät taas hoitaa tavallinen teräase paremmin.

Suomessa ruutipatruunoita ampuvat ammuspuukot luokitellaan erityisen vaarallisiksi ampuma-aseiksi, joihin voidaan myöntää lupa vain ”erityisestä syystä”.
## Lähteet
*
Ernst Haeckel

**Ernst Heinrich Philipp August Haeckel** (16. helmikuuta 1834 Potsdam – 9. elokuuta 1919 Jena) oli saksalainen biologi, joka teki tunnetuksi Charles Darwinin evoluutioteoriaa. Haeckel laati eliöryhmien polveutumista havainnollistavia sukupuita ja keksi useita nykyisin käytössä olevia käsitteitä, muun muassa ekologian.

Haeckel työskenteli Jenan yliopiston eläintieteen professorina vuosina 1862–1909. Hän nimesi tuhansia uusia eliölajeja, pääasiassa selkärangattomia eläimiä. 

Haeckel oli myös taitava piirtäjä. Hänen tunnetuimmat taideteoksensa ovat sata kuvaa, jotka esittävät pääosin merieläimiä. Ne on koottu teokseen *[[Kunstformen der Natur]]* (1899–1904).

Haeckel kirjoitti luonnontieteellisesti perustellusta maailmankuvasta. Hän katsoi evolutiivisten selitysten korvaavan uskontojen teleologiset eli päämäärähakuiset selitykset.

## Elämä ja ura

Ernst Haeckelin vanhemmat olivat Philipp August Haeckel ja Charlotte Sethe. Hän avioitui serkkunsa Anna Sethen kanssa vuonna 1862.

Haeckel opiskeli lääketiedettä, eläintiedettä ja anatomiaa. Tutkimustensa ansiosta hänestä tuli eläintieteen (vertaileva anatomia) professori Jenan yliopistossa. Tässä virassa hän oli vuosina 1862–1909. Haeckel keksi useita nykyisin käytössä olevia käsitteitä, muun muassa ekologian vuonna 1866 ja fylogenian. Hän myös perusti uuden kunnan, alkueläimet (*Protista*). Hän nimesi satoja ellei tuhansia uusia eliölajeja, pääasiassa selkärangattomia eläimiä.

Monistisen ajattelunsa Haeckel esitteli teoksessaan *Maailmanarvotukset* (Welträtsel, 1899, suom. 1912). Hän pyrki selittämään siinä monia ongelmia, joita tutkijat olivat siihen asti pitäneet mahdottomina ratkaista.

Haeckel on tullut kuuluisaksi sikiökuvista, joista osa on väärennöksiä. Tämä tuli ilmi jo Haeckelin eläessä. Siitä huolimatta nämä sikiökuvat ovat esiintyneet monissa evoluutiobiologian kirjoissa kauan.

Haeckel on saanut myös kyseenalaista mainetta rotubiologisilla näkemyksillään, joihin viitattiin usein natsi-Saksan propagandassa.

## Suomennetut teokset
* 
*  

## Lähteet

## Aiheesta muualla

* The Inapplicability of the Biogenetic Rule to Behavioral Development
Amplitudimodulaatio

**Amplitudimodulaatio** (lyh. **AM**, ) on kantoaallon (esimerkiksi radioaallon) modulointitapa, jossa informaatio välitetään kantoaallon voimakkuuden eli amplitudin vaihteluina. Suomen kielellä on amplitudimodulaatiota kutsuttu myös laajuusmodulaatioksi.

Amplitudimodulaatiota käytetään edelleen yleisradiolähetyksissä pitkien aaltojen (LW), keskipitkien aaltojen (MW) ja lyhyiden aaltojen (SW) radiotaajuusalueilla, mutta ei ULA-aaltojen (FM) alueella, jossa modulaationa on frekvenssi- eli taajuusmodulaatio (, FM).

Amplitudimoduloidun signaalin kaistanleveys on kaksi kertaa moduloivan signaalin kaistanleveyden suuruinen. Muihin yleisradiotoiminnassa käytettyihin modulointitekniikoihin verrattuna tämä on vähän. Siksi AM on erityisen käyttökelpoinen matalilla radiotaajuuksilla, joiden alueella taajuuskaistaa on jo lähtökohtaisesti melko vähän käytettävissä.

Amplitudimoduloidusta signaalista voidaan myös poistaa kantoaalto, jolloin saadaan aikaan DSB-SC-lähete (kaksi sivunauhaa tai *sivukaistaa* ja tukahdutettu kantoaalto). Signaalista voidaan vielä ottaa myös pois toinen sivunauha, jolloin saadaan SSB-lähete (yksi sivunauha), ja tarvittava kaistaleveys puolittuu. Näitä menetelmiä ei käytetä yleisradiolähetyksissä, koska yksinauhalähetys ei ole kovin hyvä musiikin lähettämiseen, vaikka se onkin riittävä puheen välittämiseen. VSB-lähetteessä taas lähetetään toinen sivukaista kokonaan ja toinen (niin sanottu *tynkäsivukaista*) vain osittain. Näin varmistetaan parempi laatu ja luotettavuus kuin SSB-lähetteillä, mutta kuitenkin yhä vähemmällä kaistalla kuin DSB-lähetteet vaatisivat.
Taajuusmodulaatio

**Taajuusmodulaatio** (lyh. **FM**, ) on kantoaallon modulointitapa, jossa tietoa välitetään liitettynä kantoaallon taajuuteen kantoaallon amplitudin pysyessä vakiona. 

Analogisissa sovelluksissa taajuusmoduloidun signaalin hetkellinen taajuuspoikkeama (eli deviaatio) keskitaajuudesta on suorassa suhteessa moduloivan signaalin hetkelliseen amplitudiin. Toisin sanoin; taajuusmodulaatiossa lähetyssignaalin taajuus muuttuu suorassa suhteessa välitettävän signaalin taajuuteen.

Digitaalista dataa voidaan siirtää muuttelemalla kantoaallon taajuutta muutamien diskreettien taajuuksien välillä – tämä menetelmä tunnetaan taajuussiirtymäavainnuksena (*FSK*, ).

FM-lähetyksen tarvitsema kaistanleveys on suurempi kuin amplitudimodulaatiossa (AM), mutta häiriöiden ja kohinan sietokyky on parempi. ULA-taajuusalueen radiolähetykset lähetetään taajuusmoduloituna. ULA-aluetta lyhyemmillä aalloilla - korkeammilla taajuuksilla - toimii kuitenkin ilmailuradio (108,000–136,975&nbsp;MHz) edelleen amplitudimodulaatiolla kuten myös yleisradiotoiminnassa aiemmin yleisesti käytetyt - alempitaajuiset ja pidempiaaltoiset - keskipitkien (MW) ja pitkien (LW) aaltojen lähetyksetkin. Asevoimien ja puolustusvoimien kenttäradiot taajuusalueella 30&nbsp;MHz–88&nbsp;MHz toimivat kuitenkin taajuusmodulaatiolla.

## ULA FM

ULA-taajuusalueella (87,5–108 MHz) (Japanissa 76–90 MHz) lähetettyjä lähetyksiä kutsutaan niille tyypillisen taajuusmoduloinnin vuoksi usein myös FM-lähetyksiksi. Entisen Neuvostoliiton ja Itä-Euroopan käyttämiä FM-taajuuksia (65,84&nbsp;MHz–74,00 
&nbsp;MHz) kutsutaan joko OIRT&nbsp;FM:ksi tai UKV:ksi. Taajuusmoduloituja lähetyksiä OIRT&nbsp;FM -taajuuksilla on edelleen mm. Venäjällä ja muualla entisessä Neuvostoliitossa, erityisesti väkitiheässä Ukrainassa. Suomessa liikenne- ja viestintävirasto myöntää käytännössä lähetyslupia vain taajuusalueelle 87,6&nbsp;MHz–107,9&nbsp;MHz.

Suomen ensimmäiset taajuusmoduloidut ultralyhyiden aaltojen (ULA), yleisradiolähetykset alkoivat Helsingin olympiastadionin tornista 1951. Varsinaisesti tuotannollisen lähetysverkon rakentaminen alkoi 1953 ja tuli valtaosaltaan loppuun saatetuksi 1960.

## Digitaalinen taajuusmodulointi

FSK on menetelmä, jolla digitaalista tietoa lähetetään taajuusmoduloituna.

## Katso myös

* Vaihemodulointi
* Modulointi
* Amplitudimodulaatio (AM)
* FM-synteesi
* Edwin Armstrong
* C4FM

## Lähteet

## Aiheesta muualla
Vaihemodulaatio

**Vaihemodulointi** (PM, ) on modulointitekniikka, jossa moduloiva signaali ohjaa kantoaallon vaihetta. Vaihemodulaation digitaalinen muoto on PSK, (). Vaihemodulaatiossa hyödynnetään usein pääasiassa signaalin vaihemuutoksia koska signaalin absoluuttinen vaihe on hankalasti hallittavissa ja siihen vaikuttavat voimakkaasti siirtotien ominaisuuksien pienetkin vaihtelut.

## Käyttö
Vaihemodulaatiota käytettiin aiemmin analogisissa televisiolähetyksissä väri-informaation välittämiseen NTSC, PAL ja SECAM tekniikoissa. Vaihemodulaation tärkein sovellus on kuitenkin digitaalisessa tiedonvälityksessä osana erilaisia PSK- ja QAM-menetelmiä.

Phaser perustuu vaihemodulaatioon.

## Vaihemoduloitu signaali
Vaihemoduloitu sinimuotoinen signaali ajan funktiona voidaan esittää kaavalla
:y(t) = A_c\sin\left(\omega_\mathrm{c}t + m(t) + \phi_\mathrm{c}\right),
missä *A<sub>c</sub>* on kantoaallon amplitudi, *ω<sub>c</sub>* on kantoaallon kulmataajuus, *t* on aika, *m(t)* on moduloiva signaali, joka sisältää siirrettävän informaation, ja *φ<sub>c</sub>* on kantoaallon perusvaihe.

Vaihemodulaatio on sukua taajuusmodulaatiolle sikäli, että molemmissa tekniikoissa kantoaallon vaihekulma muuttuu. 
QAM-modulointi yhdistää vaihemoduloinnin ja AM-moduloinnin (signaalin voimakkuus). Vaihemodulaatio, kuten muutkin modulaatiomenetelmät, aiheuttaa kantoaaltotaajuuden ympärille spektriin sivutaajuuksia (ks. Fourier-muunnos).

## Katso myös
* PSK
* QPSK
* QAM
* Taajuusmodulaatio
LLC

**LLC** () on kaikkien IEEE 802-verkkojen (esimerkiksi Ethernet, Token Ring) yhteinen osa siirtoyhteyskerrosta, joka hoitaa samalla tavalla kaikille lähiverkoille yhteiset toiminnot. Siirtoyhteyskerroksen alempi osa on verkkotyypistä riippuva MAC-kerros.

LLC määritellään standardissa IEEE 802.2.

## Lähteet
Viktor Lutze

*Obergruppenführer* **Viktor Lutze** (28. joulukuuta 1890 Bevergern, Saksa – 2. toukokuuta 1943 Potsdam) oli natsi-Saksassa SA:n johtaja Pitkien puukkojen yössä tapahtuneen Ernst Röhmin murhan jälkeen. Lutze oli *Stabschef der SA*, kunnes kuoli auto-onnettomuudessa 1943.

Lutze liittyi Saksan armeijaan vuonna 1912 ja taisteli ensimmäisessa maailmansodassa. Sodan jälkeen Lutze liittyi poliisiin ja natsipuolueeseen. Hänestä tuli Hannoverin poliisipäällikkö vuonna 1933, jossa virassa hän toimi kuolemaansa asti.

Lutzen avulla Hitler sai tietoja Röhmin suunnitelmasta tehdä SA:sta oikea kansallissosialistien armeija. Hitler sai Lutzelta apua myös Pitkien puukkojen yötä varten laadittujen tappolistojen tekemisessä. Kun surmatyöt oli toteutettu, hänestä tehtiin SA-järjestön johtaja. SA:n merkitys ja Lutzen valta kuitenkin kapenivat Saksassa koko ajan. 

Lutze kuoli auto-onnettomuudessa saamiinsa vammoihin 1943.

## Lähteet
UWB

**UWB** () on radioteknologia, jossa tieto lähetetään äärimmäisen lyhyinä ja pienitehoisina pulsseina hyvin laajalla taajuuskaistalla (esimerkiksi 1&mdash;2 GHz).

Jos pulssit lähetetään pseudosatunnaisin väliajoin, pulssit eivät resonoi ympäröivien rakenteiden kanssa.

Ongelmana UWB-tekniikoissa on lähettäjän ja vastaanottajan synkronoituminen eli kuinka vastaanottaja löytää nanosekuntien tarkkuudella lähetetyt pulssit.

UWB-tekniikkaa ollaan standardoimassa (IEEE 802.15.3a). Lähetysteho on alhainen (-41,25 dBm/MHz). Kantama on maksimissaan 10-20 metriä bittinopeudella 110 Mb/s ja 2-4 metriä nopeudella 480 Mb/s.
Roihuvuoren vesitorni

**Roihuvuoren vesitorni ** Itä-Helsingissä rakennettiin vuosina 1976–1977. Vesitornista järjestettiin aikoinaan suunnittelukilpailu, ja sen voitti arkkitehti Simo Lumme kilpailutyöllään *Vesirousku*. Torni on sienityyppinen.  

1970-luvulla vedenkulutus kasvoi Helsingissä neljä prosenttia vuodessa ja kulutuksen uskottiin kasvavan jatkossakin, joten kaupunki tarvitsi uuden vesitornin. Vesitorni päätettiin rakentaa Roihuvuoreen, ja sen avulla kaupungin laskettiin pärjäävän 1990-luvulle saakka. Vedenkulutus on kuitenkin Helsingissä vähentynyt 1980-luvulta saakka, ja monia vesitorneja onkin voitu poistaa käytöstä. Helsingissä on enää neljä toiminnassa olevaa vesitornia, joista Roihuvuoren lisäksi käytössä ovat Myllypuron ja kaksi Ilmalan vesitornia.

Vesitornissa on rap-artisti/graafikko Heikki Kuulan suunnittelema taideteos nimeltä *kuula*. Taideteoksesta järjestettiin vuonna 2002 suunnittelukilpailu, jonka voittajatyö toteutettiin vuonna 2006 käytyään pitkän prosessin kaupungin päätöksenteossa.

## Rakentaminen

Vesitornin rakentaminen toteutettiin poikkeuksellisesti: säiliöosa valettiin maassa ja nostettiin hydraulisesti vartta pitkin ylös. Kartion nostoon käytettiin 33 erillistä hydraulista nostinta, joista jokaisen nostokyky oli 330 tonnia. Valettu vesisäiliö painoi 9&nbsp;000 tonnia, ja sen nostamiseen kului yhteensä 60 tuntia. Sveitsiläinen yritys Losinger Ag käytti nostossa niin sanottua NSL-punosjännemenetelmää. Samaa tekniikkaa on käytetty maailman vesitorneissa muutamia kertoja.

Toinen vesitornin erikoisuus on erillisen lämpöeristyksen puuttuminen.

## Tekniset tiedot
Vesitornin korkeus on 52 metriä ja halkaisija 66,7 metriä. Säiliön tilavuus on yhteensä 12&nbsp;600&nbsp;m³.

## Kuvagalleria

Tiedosto:Roihuvuoren-vesitornin-nosto.jpg|Tornin rakennustöitä vuonna 1979.
Tiedosto:WaterTower2.jpg|Yövalaistu vesitorni syksyllä 2004.
Tiedosto:Roihuvuori Water Tower 2011.jpg|Heikki Kuulan suunnittelema taideteos vesitornin kyljessä.
Tiedosto:Roihuvuori water tower from air.jpg|Vesitorni ilmakuvassa talvella 2009.
Tiedosto:Roihuvuori water tower in Roihuvuori, Helsinki, Finland, 2022 May - 2.jpg|Vesitorni keväällä 2022
Tiedosto:Kirsikkapuisto during cherry blossom in Roihuvuori, Helsinki, 2022 May - 4.jpg|Vesitornin vieressä sijaitsee Kirsikkapuisto.


## Lähteet
* 

### Viitteet

## Aiheesta muualla

* YLE Free Your Mind - Heikki Kuulan taideteoksen paljastustilaisuus Roihuvuoren vesitornilla
Mokšan kieli

**Mokša** on kieli, joka kuuluu uralilaisten kielten volgalaiseen haaraan. Mokšan lähin sukukieli on ersä, ja ne kuuluvat mordvalaisiin kieliin. Aikaisemmin näitä kieliä pidettiin mordvan murteina, mutta ne ovat keskenään niin erilaisia, että ne on luontevaa luokitella omiksi kielikseen. Kielissä on kuitenkin paljon yhteisiä rakennepiirteitä, ja niiden puhujat ymmärtävät toisiaan jossain määrin. Ersä ja mokša jakautuvat edelleen useiksi murteiksi. Mokšaa puhuvat mokšalaiset.

Venäjällä mokšan ilmoitti vuoden 2010 väestönlaskennassa äidinkielekseen 2&nbsp;025 ihmistä. Puhujamäärän on arveltu olevan kuitenkin huomattavasti suurempi, jopa 150&nbsp;000.

Mordvalaiskielten erkanemisen ovat aiheuttaneet erilliset asuinalueet ja sitä kautta eri naapurikielten vaikutus. Mokšat asuvat lännempänä kuin ersät. Mokšassa on voimakkaampi turkkilaiskielten vaikutus kuin ersässä. Ersä taas on ollut voimakkaan venäläisen vaikutuksen alla jo 1400-luvulta lähtien, kun taas mokšat vasta 1600-luvulta lähtien.

Monien muiden Volga–Kaman alueella puhuttavien kielten tavoin myös ersän ja mokšan kirjakielet ovat saaneet alkunsa 1700-luvulla tehdyn lähetystyön myötä.

Ensimmäinen mokšankielinen kirja oli katekismus, ja se on julkaistu vuonna 1861. Myös muu varhainen mordvankielinen kirjallisuus on lähinnä kirkon ja koulun tarpeisiin laadittua. 

Vaikka varhaisin kirjallisuus ilmeistyi erikseen ersäksi ja mokšaksi, 1920-luvulla yritettiin vielä luoda yhtä yhteistä mordvan kirjakieltä, mutta lopulta ersän ja mokšan kieliä alettiin kehittää erillisinä. Molempia kirjakieliä on alusta asti kirjoitettu kyrillisellä kirjaimistolla.

## Kielioppi

### Kirjaimet
Mokšaa kirjoitetaan kyrillisin kirjaimin.

## Kirjallisuus
* Herrala, Eeva, Aleksandr Feoktistov: Mokšalais-suomalainen sanakirja. Turku, 1998,  (nidottu),  (sidottu).

## Lähteet

## Aiheesta muualla

* Mokšan kielen e-sanakirja
Jacques de Molay

**Jacques de Molay** (1243/1245 Burgundi, Ranskan kuningaskunta – 11. tai 18. maaliskuuta 1314, Pariisi) oli ranskalainen aatelinen ja Temppeliherrain ritarikunnan viimeinen suurmestari. 

## Elämä ja ura

Jacques de Molay syntyi Burgundissa. Hänen tarkkaa syntymäaikaansa ei tiedetä, mutta luultavasti hän syntyi vuosien 1243–1245 välillä ylhäisaateliin. Tiettävästi hän oli perheensä nuorin, koska aatelisperheiden nuorimmat pojat eivät perineet maata eikä titteliä vaan yleensä hakeutuivat joko papeiksi tai ritareiksi.

Jacques de Molay kertoi liittyneensä Temppeliherrain ritarikuntaan vuonna 1265. Hän osallistui taisteluihin Syyriassa ja siirtyi vuoden 1291 jälkeen Kyprokselle. Hänet valittiin temppeliherrain 23. suurmestariksi noin vuonna 1298. Kun Ranskan kuningas Filip IV Kaunis aloitti temppeliherrojen vainot, Jacques de Molay pidätettiin vuonna 1307. Vankeudessa hän tunnusti, että osa ritarikuntaa vastaan kohdistetuista syytteistä piti paikkansa, joskin hän torjui väitteet sodomiasta. Myöhemmin Molay kielsi tunnustuksensa sanoen, että hänet oli pakotettu siihen kidutuksella. Vuonna 1314 paavi Klemens V lakkautti Temppeliherrain ritarikunnan. Maaliskuussa 1314 Jacques de Molay poltettiin roviolla Pariisissa kerettiläisenä.

## Legenda kirouksesta
Legenda kertoo, että Jacques de Molay kirosi roviolla kuningas Filipin ja paavi Klemensin sekä ennusti, että vuoden sisällä he olisivat hänen kanssaan helvetissä. Klemens V kuoli vain kolme viikkoa myöhemmin ja Filip kuoli vuoden loppupuolella marraskuussa.

Kirjailija Maurice Druon on kirjassaan *Rautakuningas* lisännyt kirottujen joukkoon myös Temppeliherroja pahiten kiduttaneen kuningaskunnan pääsihteeri Guillaume de Nogaret’n, joskin tämä on tiettävästi epähistoriallista. Varmuutta ei sen sijaan ole siitä, kuoliko samalla roviolla myös toinen temppeliherra, Normandian piirimestari Geoffroy de Charnay kuten Druon kertoo.

## Lähteet

## Aiheesta muualla
IEEE 802

IEEE-standardointijärjestön **työryhmä 802** standardoi lähi- ja kaupunkiverkkoja *([[Lähiverkko|LAN]] ja [[Kaupunkiverkko|MAN]])*. Tunnetuimmat standardit ovat Ethernet, Token Ring ja WLAN.

Työryhmät ovat:
*IEEE 802.1 yleiset LAN-standardit, turvallisuus (aktiivinen)
** 802.1D – Spanning Tree Protocol
** 802.1Q – Virtual Local Area Networks (VLAN)
** 802.1aq - Shortest Path Bridging (SPB)
*IEEE 802.2 LLC (tauolla)
*IEEE 802.3 Ethernet (aktiivinen)
*IEEE 802.4 Token bus (päättynyt)
*IEEE 802.5 Token Ring (tauolla)
*IEEE 802.6 MAN (päättynyt)
*IEEE 802.7 laajakaista (päättynyt)
*IEEE 802.8 kuituoptiikka (päättynyt)
*IEEE 802.9 isochronous LAN (päättynyt)
*IEEE 802.10 turvallisuus (siirretty 802.1:een)
*IEEE 802.11 WLAN (aktiivinen)
*IEEE 802.12 demand priority (tauolla)
*IEEE 802.13 Cat.6 - 10Gb lan
*IEEE 802.14 kaapelimodeemit (päättynyt)
*IEEE 802.15 langaton PAN (aktiivinen)
*IEEE 802.16 langaton laajakaista (aktiivinen)
*IEEE 802.17 Resilient packet ring (aktiivinen)
*IEEE 802.20 Mobile Broadband Wireless Access (aktiivinen)
*IEEE 802.21 Media Independent Handoff (aktiivinen)

## Katso myös
* TCP/IP

## Aiheesta muualla

*802-työryhmän sivusto
Ilkka Heilä

**Ilkka Heilä** (s. 1956 Tammisaari) on suomalainen sarjakuvapiirtäjä, joka piirtää ''B. Virtanen'' -sarjakuvaa. 

Heilän sarjakuvia ilmestyi jo 1970-luvun alussa *[[Sarjis]]*-lehdessä. Työskentely postissa kuitenkin syrjäytti taiteellisten taipumusten ammatillisen toteuttamisen lähes kahdeksi vuosikymmeneksi, kunnes hän kehitti *B. Virtanen* -sarjansa Bulls-syndikaatin ja sanomalehti *[[Uusi Suomi|Uuden Suomen]]* järjestämään sarjakuvakilpailuun vuonna 1989. Tämän sarjan ansiosta Heilä kykeni lopulta 1990-luvulla siirtymään täysipäiväiseksi sarjakuvataiteilijaksi. Heilä sai Puolen kilon Kritiikin punnuksen vuonna 1994 ja hänet kruunattiin Vuoden tärkeäksi kaarinalaiseksi vuonna 2001. Suomen sarjakuvaseuran Puupäähatun Heilä sai vuonna 2006.

## Aiheesta muualla

*
Einherjar

**Einherjar** (yks. einheri) olivat skandinaavisessa mytologiassa taistelussa kaatuneiden urheiden soturien sieluja, jotka asuivat Valhallassa. Sanan merkitys on kutakuinkin "ainoat/valitut soturit".

Viikingit uskoivat, että valkyyriat veivät taistelussa kuolleiden soturien henget Valhallaan Odin-jumalan luokse. Valhallassa kukko Gullingambi ("Kultakampa") herätti joka aamu *einherjarin* ja he taistelivat koko päivän harjoittaen taistelutaitojaan ragnarökia eli maailmanloppua varten. Öisin *einherjar* juhlivat ja heidän haavansa paranivat.  He mässäilivät villisika Särimnerin lihalla ja joivat simaa, joka oli lypsetty vuohesta nimeltä Heidrun.

Kun Ragnarök koittaa, uljaimmat einherjareista marssivat Odinin rinnalla taisteluun jumalten vihollisia jääjättiläisiä vastaan.

## Lähteet

## Aiheesta muualla
Sisupartio

**Sisupartio** on aisti-, liikunta- ja kehitysvammaisille suunnattua partiotoimintaa. Sen tarkoitus on sama kuin koko partioliikkeen: kasvattaa partiolaisista vastuuntuntoisia ja itsenäisesti ajattelevia yhteiskunnan jäseniä. Toiminnassa otetaan kuitenkin huomioon kunkin sisupartiolaisen omat kyvyt.

Sisupartiolaisten tunnus on vammaisen ja vammattoman partiolaisen yhdessä solmiman jalussolmun sisällä oleva sammakko.

Suomessa on yhteensä noin 450 sisupartiolaista noin 64 lippukunnassa. Näistä lippukunnista kaksi on varsinaisia sisulippukuntia. 

Tarus-suurleirillä sisupartiolaisille oli oma savunsa Stocken-alaleirissä. 

## Lähteet

## Aiheesta muualla
* Taruksen sisusavu
* Sisupartiolaiset PartioWikin mukaan
Jonathan Davis

**Jonathan ”Jon” Houseman Davis** (s. 18. tammikuuta 1971 Bakersfield, Kalifornia) on alternative metal -yhtye Kornin johtohahmo. Davis on yhtyeen laulusolisti ja joissakin kappaleissa (muun muassa *Shoots And Ladders*) hän soittaa myös säkkipilliä. Davis on myös esiintynyt elokuvissa, *[[Seeing Other People]]* ja *[[Kadotettujen kuningatar]]*, joista jälkimmäiseen hän on myös säveltänyt musiikkia. Jonathanilla ja hänen entisellä vaimollaan Reneellä on vuonna 1995 syntynyt poika nimeltä Nathan. Jonathan oli naimisissa entisen pornotähden Devenin kanssa. Heillä on kaksi yhteistä poikaa, vuonna 2005 syntynyt Pirate ja vuonna 2007 syntynyt Zeppelin.

Jonathanin puoliveli Mark Chavez on ollut Ademan ja Midnight Panicin solisti.

Jonathan on näytellyt myös elokuvassa *[[Sin-Jin Smyth]]*, jota ei ikinä julkaistu.

Jonathan teki vuonna 2009 yhteistyötä israelilaisen psytrancepioneeri Infected Mushroomin kanssa osallistumalla heidän albumillaan Legend of the Black Shawarma kappaleen ”Smashing the Opponent” lauluosioon. Kappale julkaistiin myös levyn toistaiseksi ainoana singlenä.

## Kiertueen peruuntuminen 2006 sairauden takia
Jonathan Davis joutui sairaalaan Isossa-Britanniassa kesäkuussa 2006 ennen esiintymistään Download-musiikkifestivaaleilla vakavan verisairauden,  immunologisen trombosytopeenisen purppuran vuoksi. Tämän takia Korn joutui keskeyttämään silloisen Euroopan kiertueensa, vain muutamaa päivää ennen esiintymistään Provinssirockissa Suomessa. Sairastuttuaan ennen Download-musiikkifestivaalien keikkaa, loput Kornin jäsenistä esiintyivät useiden eri solistien avustamina: Jonathania tuurasivat muun muassa Avenged Sevenfoldin M. Shadows, Slipknotin Corey Taylor ja Triviumin Matt Heafy.

Jonathan kuitenkin toipui nopeasti ja palasi lavoille Family Values-kiertueen myötä Yhdysvalloissa. Jonathan sairastaa myös astmaa.

## Filmografia
### Näytellyt
* *The Lucky Strike* (2000)
* *Buttman At Nudes A Poppin’* 9 (2000)
* *[[Kadotettujen kuningatar]]* (2002)
* *Seeing Other People* (2004) 
* *The Still Life* (2005)

### Säveltänyt
* *Crow 2 – enkelten kaupunki* – kappale *Sean Olsen* (1996)
* *Spawn* – kappale *Kick The P.A.*(1997)
* *[[Tiedän, mitä teit viime kesänä]]* – kappale *Proud* (1997) 
* *[[End Of Days]]* – kappale *Camel Song* (1997)
* *[[Charlien enkelit (elokuva)|Charlien enkelit]]* – kappale *Blind* (2000)
* *Kadotettujen kuningatar* (2002)
* *[[Lara Croft Tomb Raider: Elämän lähde]]* – kappale *Did My Time* (2003)
Esikoulu

**Esikoulu** tai **esiopetus** on koulutusaste (muun) varhaiskasvatuksen ja perusopetuksen välissä. Suomessa esiopetus kestää pääsääntöisesti yhden vuoden ja se aloitetaan sinä vuonna, kun lapsi täyttää kuusi vuotta. Esiopetus ei kuulu oppivelvollisuuteen, mutta se on silti vuodesta 2015 alkaen ollut velvoittavaa. Esiopetus on osa varhaiskasvatusta, mutta kuuluu perusopetuksen lainsäädännön piiriin.

Esikoulua kokeiltiin Suomessa vuodesta 1971 aluksi Haukiputaalla, Kiuruvedellä, Luopioisissa, Nousiaisissa, Pirkkalassa ja Rantsilassa. Vuonna 2001 maksuton esiopetus otettiin käyttöön kaikissa Suomen kunnissa. Useimmissa kunnissa esiopetus järjestetään päiväkodissa tai koulussa.

Suomessa esiopetuksen tarkoituksena on erityisesti edistää lapsen kasvun, kehityksen ja oppimisen edellytyksiä. Yhdessä perusopetuksen kanssa esiopetuksen tulee tukea lasten kasvua ihmisyyteen ja vastuukykyiseen yhteiskunnan jäsenyyteen ja antaa heille tarpeellisia tietoja ja taitoja. Esiopetuksen sisältöjä ohjaa valtakunnallinen Esiopetuksen opetussuunnitelman perusteet -asiakirja (2014). Joissakin maissa esikoulussa opetetaan esimerkiksi äidinkielen ja matematiikan alkeita. Suomalaisessa esiopetuksessa nämä osa-alueet sisältyvät viiteen esiopetuksen oppimiskokonaisuuteen, joiden tarkoitus on tarjota lapsille mahdollisuuksia monipuoliseen taitojen kehittämiseen ja uusien asioiden kokeilemiseen.

## Kaksivuotinen esiopetus
Pre-Kindergarten (PK) eli viimeistä esiopetusvuotta edeltävä esiopetusvuosi tuotti satunnaiskokeen mukaan suuret hyödyt. New Havenissä käyttöön otettu yleinen PK pidensi päivähoitoa esiopetuksella 11 tuntia viikossa. Tähän PK:hon käytetty nettodollari tuotti keskimäärin 5,51 dollarin nettotulon lisäyksen vanhemmille, lähinnä ansiotulojen lisäyksenä. Muut nettodollarin hyödyt olivat vain vain 0,46 - 1,32 dollaria; hyöty lasten akateemiseen menestykseen seuraavina vuosina jäi vähäiseksi ja hävisi pian. PK lisäsi vanhempien työtunteja ja kasvatti näiden ansioita 22 %, ja tämä suuri hyöty verrattuna vertailuryhmään säilyi ainakin kuusi vuotta PK:n jälkeen. Muiden työmarkkinatoimien hyödyt ovat vähäisiä tähän verrattuna.

## Katso myös

* Esiopetus Suomessa

## Lähteet

## Aiheesta muualla

* JUULI RAUTIAINEN, TIINA SALOVAARA: Esiopetuksen paikka suomalaisessa kasvatus- ja koulutusjärjestelmässä  Kasvatustieteen pro gradu
* Esiopetuksen laatu  Kansallinen koulutuksen arviointikeskus, 22.9.2012
Ragnarök

**Ragnarök** on skandinaavisen mytologian mukaan maailmanlopun taistelu, jossa maailma ja lähes kaikki sen elolliset olennot tuhoutuvat. Sana *ragnarök* merkitsee yleisimmin hyväksytyn etymologian mukaan ”jumalten tuhoa” tai ”jumalten kohtaloa”, mutta muitakin käännöksiä on esitetty.

## Ragnarökin tapahtumat

Mytologian mukaan Ragnarökiä edeltää kolme ankaraa talvea, joita kutsutaan nimellä Fimbulvetr, ’talvien talvi’. Talvien välillä ei ole kesiä lainkaan, ja yleinen moraali rappeutuu.

Vuosina 536—545 Euroopassa tapahtui äkillinen auringon sumentanut ja vuodenajat sekoittanut ilmastonmuutos, joka saattaa liittyä asiaan.

1200-luvulla muistiinmerkityn Proosa-Edda-eepoksen kolmannen osan, *[[Gylfaginning|Gylfaginningin]]* mukaan Ragnarök tapahtuu seuraavalla tavalla:

* Fimbulvetrin jälkeen kolme kukkoa herättää jumalat, jättiläiset, ihmiset ja muut olennot viimeiseen taisteluun. Punainen Fjalar-kukko herättää jättiläiset, kultainen Gullinkambi-kukko herättää jumalat ja einherjarit, ja ruosteenpunainen kukko kutsuu kuolleet taistoon Helin valtakunnassa.
* Ragnarökin viimeisen taistelun alkaessa Heimdall-jumala näkee muita jumalia vastaan kapinoivan Loki-jumalan armeijan saapumisen ja puhaltaa Gjallarhorn torveensa. Silloin kaikki jumalat ja *einherjar* valmistautuvat taisteluun. Loki saapuu kuolleiden kynsistä rakennetulla Nagelfar-laivalla tuhoamaan maailman, apunaan vainajien armeija, jättiläiset ja monia hirviöitä, kuten Midgårdin jättiläiskäärme Jörmungandr ja Fenris-susi.
* Kaikki olennot kokoontuvat Vigridin valtavalle taistelukentälle. Taistelun tiimellyksessä jumalat ja hirviöt saavat surmansa. Thor surmaa Midgårdin jättiläiskäärmeen, mutta kuolee itse yhdeksän askelen jälkeen käärmeen myrkkyyn. Fenris-susi nielaisee Odinin, jumalten päällikön. Odinin poika Vidar repii suden kappaleiksi. Tyr-jumala kuolee surmatessaan paholaiskoira Garmin. Heimdall ja Loki surmaavat toisensa. Tulijättiläinen Surtur sytyttää maailman liekkeihin palavalla miekallaan. Aurinko muuttuu mustaksi, tähdet putoavat alas taivaalta ja maa vajoaa kiehuvaan mereen. Lähes kaikki jumalat, jättiläiset, kääpiöt, ihmiset ja muut olennot tuhoutuvat.
* Maailmanlopun jälkeen maailma syntyy uudelleen. Lifista ja Lifthrasirista, kahdesta ainoasta henkiin jääneestä ihmisestä, alkaa uusi ihmiskunta. Myös muutamat jumalat säilyvät hengissä, kuten Odinin veli Vili, Odinin pojat Vidar ja Váli sekä Thorin pojat Modi ja Magni. Uudessa maailmassa ei ole pahuutta ja ihmiset ja jumalat elävät ikuisuuksiin rauhassa ja sopusoinnussa.  

Eräät tutkijat uskovat että ajatus maailmanlopun jälkeisestä onnelasta on kristinuskon vaikutusta (vrt. kristinuskon taivas) ja että se ei kuulu alkuperäiseen Ragnarök-myyttiin. Toisen teorian mukaan koko Ragnarök-myytti itsessään on syntynyt kristillisen aikakäsityksen sekä tuomiopäiväopin vaikutuksesta. 

## Lähteet
*Sumari, Anni (toim): *Óðinnin ratsu. Skandinaaviset jumaltarut.* Like, 2007. .

### Viitteet

## Aiheesta muualla

## Kaunokirjallisuutta

*
Kytkin

**Kytkin** tarkoittaa seuraavia asioita:

* kytkin, mekaanisen laitteen osa, jolla kytketään voimanlähde laitteen muihin osiin.
* kytkin, sähkövirran katkaisua tai ohjausta säätelevä virtapiirin komponentti.
* Kytkin, suomalainen rock-yhtye (1984–).
* kytkin, junien vetureiden ja vaunujen yhdistämisessä käytettävä laite.
* verkkokytkin, tietoverkossa osia toisiinsa kytkevä laite.
Ikäsyrjintä

**Ikäsyrjintä** eli **ageismi** on ikään perustuvaa syrjintää. Vaikka teoriassa ikäsyrjinnässä voi syrjiä mitä tahansa ikäryhmää, yleensä syrjitään ihmisiä liian nuoren tai vanhan iän vuoksi. Ikäsyrjintää voi esiintyä esimerkiksi työhönotossa. Ikäsyrjintä ilman hyväksyttävää syytä elinkeinotoiminnassa, ammatin harjoittamisessa, yleisönpalvelussa ja virkatoiminnassa on rikos. 

Ikäsyrjintään viitataan arkipuheessa toisinaan virheellisesti "ikärasismina". Se on terminä väärä, sillä sana rasismi viittaa syrjintään, jonka taustalla on ajatus ihmiskunnan erottelusta "rotuihin" tai etnisyyksiin. Iän vuoksi syrjittäessä ei siis ole kyse samasta mekanismista kuin rasismissa. 

Sosiaali- ja terveysalan tutkimus- ja kehittämiskeskus Stakesin 2007 julkaiseman tutkimuksen mukaan työmarkkinoilla arvellaan olevan piilevää ikäsyrjintää. Vähän yli nelikymppiset työttömät uskovat ikänsä haittaavan työllistymistä.

## Lainsäädäntö
Yhdenvertaisuuslaki kieltää ikäsyrjinnän.
:*Lain mukaan työnantaja, joka työpaikasta ilmoittaessaan, työntekijää valitessaan tai palvelussuhteen aikana asettaa ilman painavaa hyväksyttävää syytä työnhakijan tai työntekijän iän perusteella epäedulliseen asemaan, on tuomittava työsyrjinnästä sakkoon tai vankeuteen*.
Anne Kouvosen tutkimuksen *Ikäsyrjintäkokemukset työssä ja työhönotossa* (1999) mukaan lainsäädännön ikäsyrjintäsäännös oli huonosti tunnettu. Peräti kolmasosa vastaajista kuuli siitä tutkimuksen yhteydessä ensimmäistä kertaa. Työttömäksi jääneelle uuden turvallisen työpaikan saanti on vaikeaa. Työnhakijan ikä näyttää nostavan näkymättömän muurin työnantajien ja työttömän väliin. Pätkätöissä oleville tilanne on masentava, kun uudesta työpaikasta on ikäsyrjinnän vuoksi vain vähän toivoa. 

### EU:n direktiivi
Ikäsyrjintää vastaan on olemassa Euroopan unioni direktiivi. Direktiivissä ei ole määritelty tiettyä ikää, kuten Yhdysvaltain syrjinnän vastaisessa laissa, vaan lähtökohtana on, ettei ikäsyrjinnälle voi asettaa ikärajaa. Direktiivi koskee siis kaikkia ikäryhmiä. Ikätasa-arvo koskee sekä nuorempia että vanhempia työntekijöitä. Työsyrjinnästä tulee ilmoittaa työnsuojeluviranomaiselle, jolla on velvollisuus viedä asiaa eteenpäin yleiselle syyttäjälle.

## Lähteet

## Aiheesta muualla

*http://www.agediscrimination.info/international/Pages/Finland.aspx
Walter Schellenberg

**Walter Schellenberg** (16. tammikuuta 1910 Saarbrücken – 21. maaliskuuta 1952 Torino) oli SS:n vastavakoilun päällikkö ja Waffen-SS:n kenraalimajuri (Brigadeführer).

## Ura
Lupaava nuori opiskelija Schellenberg liittyi Saksan kansallissosialistiseen työväenpuolueeseen ja SS:ään vuonna 1933 ja SD:hen vuonna 1935. SS:n ulkomaantiedustelun päällikkö hänestä tuli 1941.

Hänestä tuli yhdistettyjen salaisten palvelujen päällikkö vuonna 1944, kun Wehrmachtin alainen Abwehr lakkautettiin.

Schellenbergin todistettua muita natseja vastaan hänet tuomittiin vain kuudeksi vuodeksi vankilaan 1949, mutta hän vapautui jo 1950 huonontuneen terveydentilan takia. Vankilassa hän kirjoitti muistelmateoksensa ”Das Labyrinth”.

## Lähteet

## Aiheesta muualla
DSP

**DSP** on lyhenne seuraavista asioista:

*Deathlike Silence Productions, norjalainen levy-yhtiö
*Defense Support Program, Yhdysvaltain ilmavoimien ennakkovaroitussatelliittiohjelma
*Digitaalinen signaalinkäsittely, engl. *digital signal processing*, digitaalisessa muodossa esitettyjen signaalien käsittelyä numeerisen laskennan menetelmin.
*Digitaalinen signaaliprosessori, erityisesti signaalien käsittelyyn suunniteltu mikroprosessori.
*Demand Side Platform, tekninen alusta, joka toimii mainostilan ostajan rajapintana yhteen tai useampaan mainoshuutokauppaan.
Androidi

**Androidi** on ihmistä muistuttava robotti. Sanaa *androidi* () käytti ensimmäisen kerran ranskalainen kirjailija Mathias Villiers de l’Isle-Adam (1838–1889) kirjassaan *Huomisen Eeva*. Termi on johdettu kreikan kielestä ja merkitsee suunnilleen ”miehen kaltainen”. Naispuolisesta androidista käytetään joskus termiä *[[gynoidi]]*, mutta yleensä androidilla tarkoitetaan molempia sukupuolia.

Androidin tarkoituksena on matkia ihmisen ruumiinrakennetta, jotta se voi liikkua ja toimia ihmisten rakentamassa maailmassa. Japanissa on kehitetty androideja, jotka ovat tavallista ihmistä lyhyempiä, mutta pystyvät kävelemään ja joilla on kädet sekä näköaisti. Androiditekniikan kehittäminen saattaisi ratkaista työvoimapulan vaarallisissa ammateissa. Androidit saattaisivat myös pystyä työskentelemään tehokkaammin kuin ihminen.

## Androidit populaarikulttuurissa

Useissa sci-fi-teoksissa on androideja. Tunnetuimpia ovat:

* Maria (saksalaisessa *[[Metropolis (elokuva)|Metropolis]]*-mykkäelokuvassa vuodelta 1927) 
* Data (*[[Star Trek – uusi sukupolvi]]* -TV-sarjassa vuosilta 1993–1999) 
* Ash (*[[Alien – kahdeksas matkustaja]]* -tieteiselokuvassa vuodelta 1979) ja Bishop (*[[Aliens – paluu]]* -elokuvassa vuodelta 1986) 
* C-3PO (*[[Tähtien sota]]* -tieteiselokuvasarjassa) 
* replikantit (*[[Palkkionmetsästäjä (romaani)|Palkkionmetsästäjä]]*-tieteisromaanissa vuodelta 1968 ja siihen pohjautuvassa *[[Blade Runner]]* -elokuvassa vuodelta 1982) 
* R. Daneel Olivaw (*[[Teräsluolat]]* Robotti-tieteiskirjasarjan ensimmäisessä osassa vuodelta 1954) 
* Marvin (*[[Linnunradan käsikirja liftareille]]* -kuunnelmasarjassa vuodelta 1978 ja *Linnunrata*-romaanisarjassa vuosilta 1979–2009) 
* Marvel-kustantamon luoma supersankari Vision 
* monet androidit japanilaisessa animesarjassa *[[Dragonball Z]]* vuosilta 1989–1996
* Brainiac eli Aivomies (Teräsmies-sarjakuvissa)
* Mega Man, Mega Man X, Zero ja monet muut ''Mega Man'' -pelisarjan hahmot
* useat **' -pelin hahmot. Tärkeimmät Connor, Kara ja Markus.
* Erek King (''[[Animorphs]]'' scifi-kirjasarjassa vuosilta 1996–2001)
* David (''[[Prometheus (elokuva)|Prometheus]]''-elokuvassa vuodelta 2012) 
* Gir (''Invader Zim'' piirretyssä scifi-TV-sarjassa vuosilta 2001–2006 ja sarjakuvissa vuodesta 2015 lähtien) 
* useat hahmot ruotsalaisessa TV-tieteissarjassa ''[[Hubotit – melkein ihmisiä]]'' (2012)
* **' -pelin hahmot 2B, 9S ja A2
* Atorox, Outsiderin Atorox-kirjasarjassa

## Katso myös
* Kyborgi

## Lähteet

## Aiheesta muualla
Ukrspetseksport

**UKRSPECEXPORT** () on Ukrainan valtion aseiden vientiyritys, jolla on viisi samaa tarkoitusta täyttävää, mutta erikoistuneempaa tytäryhtiötä; Ukroboronservis, Ukrinmash, Progress, Spetstehnoeksport, Promoboroneksport.

Ukrspetseksport on yksi Ukrainassa toimivista 1 500:sta erikois- ja asetekniikan parissa toimivasta yrityksestä.

Yhdysvallat epäili sen vieneen YK:n julistaman vientikiellon vastaisesti Koltshuga-tutkia Irakiin ennen Irakin sotaa.

Joulukuussa 2009 yrityksen ilmoitettiin saaneen 2,4&ndash;2,8 miljardin US-dollarin sopimuksen aseiden toimituksista Irakin armeijalle. osasyynä tilaukselle katsottiin olleen Ukrainan osallistumisen Irakin rauhanoperaatioksi kutsuttuun toimintaan. Venäjällä, joka myös kilpaili Irakin-kaupoista, arvioitiin Yhdysvaltain vaikuttaneen sopimuksen syntymiseen. Yhdysvallat oli varannut yli kolme miljardia Irakin poliisin ja armeijan kehittämiseen ennen joukkojensa vetämistä.

Vuoden 2010 lopusta lähtien yritys on ollut osa Ukrainan valtiollista aseteollisuuskonserni Ukroboronprommia.

## Lähteet

## Aiheesta muualla
*Ukrspecexport  (ukrspecexport.com)
Brandy

**Brandy** (hollannin kielen sanasta *brandewijn*, "poltettu viini") on yleisnimitys kypsytetystä viinitisleestä tehdyille väkeville alkoholijuomille (alkoholia tavallisesti 36–60 tilavuusprosenttia). Viinin lisäksi brandyä voidaan valmistaa pomacesta eli viinirypäleiden puristusjätteestä tai käyneestä hedelmämehusta.

## Brandyn alalajeja

Brandy-tyyppejä ovat muun muassa:

* armanjakki, valmistetaan Armagnacin alueella Ranskassa, tislattu jatkuvalla tislauksella ja sen jälkeen kypsytetty tammitynnyrissä
* calvados, omenabrandy, joka valmistetaan omenasiideristä tislaamalla ja puutynnyreissä kypsyttämällä. Calvadosta valmistetaan rajatuilla alueilla Normandiassa.
* kirschwasser (tai kirsch), on saksankielisillä alueilla Saksassa, Itävallassa ja Sveitsissä valmistettavaa kirsikkabrandya
*țuicǎ, perinteinen romanialainen alkoholijuoma. Se on periaatteessa luumuista valmistettavaa hedelmäviinaa, jolla on omat valmistus- ja käyttöperinteensä. Vastaava juoma tunnetaan myöskin nimillä pǎlincǎ ja horincǎ. Țuicǎn valmistukseen käytetään ainoastaan luumua. Valmistusta on paljon maatiloilla laillisena kotipolttona.
* konjakki, valmistetaan Cognacin ympäristössä Ranskassa, tislataan kahdesti ja sen jälkeen kypsytetään tammitynnyreissä vähintään kaksi vuotta
* pomace brandyt, käytetystä rypäleiden puristusjätteestä tehdään muun muassa italialainen grappa ja ranskalainen marc
* pisco, tislataan Perun ja Chilen viinialueiden rypäleistä
* pliska (Плиска), bulgarialainen rypäletisleestä valmistettu brandy 
* armenialainen brandy

## Lähteet

## Aiheesta muualla
Avointen lähteiden tiedustelu

**Avointen lähteiden tiedustelu** (, *OSINT*) tarkoittaa tiedustelutiedon hankintaa, koostamista ja analysointia sellaisista lähteistä, joihin on avoin tai kaupallisesti saatavilla oleva pääsy.  Avointen lähteiden tiedustelun idea on siinä, että yhdistelemällä monesta lähteestä saatua julkista aineistoa voi syntyä tietokokonaisuus, joka on salaista tai ei ole ainakaan tarkoitettu julkisuuteen.

Avoimiin lähteisiin luokitellaan pääasiallisesti kuuluvaksi: lehdet, kirjat, esitteet, mainokset, televisio- ja radio-ohjelmat, erityyppiset videot ja opinnäytetyöt. Televisio, radio ja Internet eivät itsessään ole lähteitä, vaan jakelukanavia. 

Avointen lähteiden tiedustelun juuret ovat sotilastiedustelussa, mutta sen käyttömahdollisuudet eivät rajoitu vain asevoimiin. Yrityssektorilla avointen lähteiden tiedustelu on yksi tärkeimpiä menetelmiä tiedonhankinnassa ja arvioitaessa kilpailijoita. Liike-elämässä ei voi käyttää laittomia menetelmiä tai vakoiluksi määriteltäviä keinoja, mutta avointen lähteiden tiedustelun käyttö on vapaata. 

## Katso myös
* Tiedustelu

## Lähteet

## Aiheesta muualla
* Artikkeli avointen lähteiden tiedustelun käytöstä Internetissä
Ouzo

**Ouzo** [uuzo] () on kreikkalainen kirkas, aniksella maustettu viina, joka valmistetaan rypäletisleestä. Ouzo juodaan veteen sekoitettuna, jolloin se muuttuu samean valkoiseksi. Syynä on anisöljyn veteen liukenemattoman ainesosan anetolin sakeneminen.

Ouzon alkoholiprosentti on yleensä 40&nbsp;%. Ouzo on nimisuojattu tuote, ja sitä saa valmistaa vain Kreikassa. Tämän lisäksi Euroopan yhteisöjen neuvosto on määritellyt asetuksella ouzon seuraavasti; jotta kreikkalaisesta aniksella maustetusta tislatusta alkoholijuomasta voidaan käyttää nimitystä ”ouzo”, sen on oltava:

* Valmistettu yhdistämällä alkoholeja, jotka on maustettu maseroimalla tai tislaamalla alkoholin kanssa aniksen siemeniä ja mahdollisesti saksankuminan siemeniä, Chíoksen saarelta peräisin olevan mastiksipistaasin (*Pistacia lentiscus Chia* tai *latifolia*) mastiksia sekä muita aromisia siemeniä, kasveja ja hedelmiä; mausteiden kanssa tislatun alkoholin osuuden on oltava vähintään 20 % ouzon sisältämästä alkoholista.
* Tislattu perinteisellä kuparisella panostislauslaitteistolla, jonka vetoisuus saa olla enintään 1 000 litraa.
* Alkoholipitoisuudeltaan tislausvaiheessa vähintään 55 tilavuusprosenttia ja enintään 80 tilavuusprosenttia.
* Väritöntä, ja se saa sisältää sokeria enintään 50 grammaa litrassa.

Ouzoa on kutsuttu Kreikan kansallisjuomaksi. Sitä valmistetaan erityisesti Lesboksen saarella, ja sen ouzopääkaupunkina ja ouzon synnyinpaikkana esiintyy puolestaan Plomári, jonka ouzo on nimisuojattu erikseen. Lesboksen lisäksi ouzoa tuotetaan muun muassa Týrnavoksessa, Chíoksella, Sámoksella, Makedoniassa, Akhaiassa ja Epeiroksessa. Yhteensä Kreikassa on yli 300 ouzontuottajaa. Tunnetuimpia ja suosituimpia ouzomerkkejä ovat Oúzo Plomaríou Isidórou Arvanítou, Oúzo Varvagiánni, Oúzo 12, Oúzo Mytilínis ja Oúzo Tsantáli.

Ouzo tarjoillaan joko korkeista ja kapeista laseista tai pienistä laseista. Vesi ja mahdollisesti myös jääpalat lisätään tarjoilun yhteydessä. Ouzoa juodaan yleensä alkuruokien eli mezejen kanssa ja myös aterian jälkeen.

Turkissa ouzoa vastaavaa juomaa kutsutaan rakiksi, kun taas Kreikassa ja erityisesti Kreetalla ”raki” viittaa tsipuroon, joka on vastaavanlainen rypäletisle mutta ilman anista tai muita mausteita. Romaniassa, Bulgariassa ja Pohjois-Makedoniassa tunnetaan ouzoa ja turkkilaista rakia muistuttava anis- ja fenkoliviina nimellä mastika, joka on jopa Bulgarian kansallisjuoma. Ouzon kaltaisia ja samaan tapaan nautittavia alkoholijuomia ovat ranskalainen pastis, Lähi-idän arak ja ranskalaista ja sveitsiläistä alkuperää oleva absintti.

## Lähteet

## Aiheesta muualla
Baleaarit

**Baleaarit** (, ) on neljän suurehkon saaren muodostama Espanjan itsehallintoalue ja maakunta Välimerellä. Pääkaupunki on Palma de Mallorca, ja saarilla on noin 1,1 miljoonaa asukasta.

## Maantiede
Baleaarien saariryhmä on muodostunut itäisestä ja läntisestä ryhmästä. Itäiseen kuuluvat saariston pääsaari Mallorca sekä Menorca ja pieni Cabrera. Läntinen ryhmä tunnetaan nimellä Pitiusassaaret, ja siihen kuuluvat Ibiza ja Formentera. Saariryhmän pinta-ala on 4&nbsp;992 neliökilometriä.

Baleaarit ovat Espanjan eteläosissa olevan Baetisten kordilleerien jatke, joka ulottuu mannermaassa Cabo de la Naon itäkärkeen asti.

## Historia
Baleaarien ensimmäiset ihmiset ovat asettuneet saarille arkeologien mukaan noin vuonna 5000 eaa. Esihistoriallinen talaiotkulttuuri sai nimensä talaioteiksi kutsuista kivitornista. Talaiotkulttuurin keramiikka oli vallitseva aina roomalaiskaudelle asti.

Vandaalit valtasivat saaret vuonna 526 ja Bysantti vuonna 534. Muslimeille saaret siirtyivät vuonna 903. Aragonian Jaakko I valtasi Mallorcan ja Ibizan vuosina 1229–1235. Menorca siirtyi 1287 Aragonialle Alfonso III:n vallattua sen.

Baleaareilla alkoi tämän jälkeen taloudellinen nousukausi kauppakeskuksena ja katalaanien siirtokuntien ansiosta. Saaret ajautuivat kuitenkin 1400-luvulla vaikeuksiin, mihin vaikuttivat eristäytynyt sijainti, nälänhädät ja merirosvojen jatkuvat hyökkäykset. Turkkilaiset käytännössä tuhosivat Menorcan kaksi tärkeintä kaupunkia 1500-luvulla, ja Formentera hylättiin samoihin aikoihin.

Menorca (englanniksi *Minorca*) oli brittien hallinnassa 1700-luvulla. Britit valtasivat vuonna 1708 ensin Maón kaupungin, ja koko saari luovutettiin briteille vuonna 1713 Utrechtin rauhassa. Saari oli Britannian hallussa vuoteen 1802 asti.

Baleaareista tuli vuonna 1833 Espanjan maakunta. Siellä syntyi 1800-luvun lopulla alueellista liikehdintää, mutta se ei lopulta saanut laajamittaista kannatusta. Baleaareille ehdotettiin autonomiaa vuonna 1931, mutta itsehallintoalue siitä muodostettiin vasta vuonna 1983.

## Väestö ja talous
Viralliset kielet ovat katalaani ja espanja. Espanjan tilastokeskuksen mukaan vuonna 2017 Baleaarien asukasluku oli 1&nbsp;115&nbsp;999. Mallorca on suurin saarista, sillä siellä oli 868&nbsp;693 asukasta vuonna 2017. Saarten pääkaupungissa Palma de Mallorcassa asui samana vuonna 406&nbsp;492 asukasta. Toiseksi suurin kunta oli Mallorcalla sijaitseva Calvià. Ibizan (asukasluku 143&nbsp;856) suurin kunta oli Ibiza (49&nbsp;689 asukasta) ja Menorcan (91&nbsp;170 asukasta) Ciutadella de Menorca (28&nbsp;838 asukasta). Formenteralla oli 12&nbsp;280 asukasta.

Saaristo on suosittu turistikohde espanjalaisten ja ulkomaalaisten keskuudessa.

## Kuvia

Mallorca Cala Rajada Cala Pedruscada rocks.jpg|Cala Rajada, Mallorca
Illa des Porcs.JPG|S'Espalmador ja Illa des Porcs, Formentera
Cala de San Vicent, Ibiza.JPG|Cala Sant Vicent, Eivissa (Ibiza) 
Island del Aire Lighthouse (36737927393).jpg|Illa de l'Aire, Menorca


## Lähteet

## Aiheesta muualla

* Heikki Hjelt : Onnen saaret, Suomen Kuvalehti, 26.07.1924, nro 30, s. 8, Kansalliskirjaston digitaaliset aineistot
Ruuvimeisseli

**Ruuvimeisseli** eli **ruuvitaltta** on työkalu, jolla väännetään ruuveja. Yleisimmin ruuvimeisselit ovat tasa- ja ristipäisiä. Tasapäisiä sanotaan yleisesti myös talttapäisiksi. Ristipäisiä ruuvimeisseleitä eli ristiuratalttoja on mm. *Pozidriv*- ja *Phillips*-standardien mukaisia. Uudempia tulokkaita ovat kuusisakaraisen tähden muotoinen *Torx*-kanta ja 12-kulmainen XZN-kanta. Myös kuusiokoloavaimia on ruuvitalttoina. Ruuvimeisseleitä on eri kokoisia isoista ruuvimeisseleistä aivan pieniin säätö- ja kellosepän ruuvimeisseleihin. On tärkeää, että ruuvimeisseli on valittu oikein ruuvin kannan tyypin ja koon mukaan, sillä muutoin sekä ruuvi että meisseli voivat vahingoittua.

Iskuruuvitaltalla voidaan kiristää tiukasti ja irrottaa juuttuneita ruuveja. Iskuruuvitalttaa lyötäessä sen kärki pyörähtää liikuttaen ruuvia iskun samalla painaessa kärjen tiukasti ruuvin kantaan kiinni.

Sähköasentajille valmistetaan kokonaan eristettyjä, enintään 1000 voltin jännitteen kestäviä, kaksoiskolmiolla merkittyjä ruuvimeisseleitä.

Erilaisten ruuvinkantatyyppien lyhenteitä:

*Tasapää (SL), koot ilmoitetaan millimetreinä. Esimerkiksi SL4,0 on tasapääruuvitaltta, jonka kärjen leveys on 4 mm
*Pozidriv (PZ)
*Phillips (PH)
*Torx (T)
*Kuusiokolo (HEX)

## Yleisiä ruuvikantoja

*  Tasapää, talttapää, lattapää
*  Phillips, ristiura, ristipää (PH)
*  Pozidriv (SupaDriv), ristiura (PZ)
*  Neliö
*  Robertson (neliö)
*  Kuusio
*  Kuusiokolo
*  Kuusiokolo keskitapilla
*  Torx (T & TX)
*  Torx keskitapilla (TR)
*  Tri-wing
*  Torq-set
*  Spanner
*  &nbsp; (A & G)
*  Yksisuuntainen, avaaminen vaatii erikoistyökaluja
*  Kaksoisneliö
*  Kolmoisneliö (XZN)
*  Polydrive
*  Spline drive
*  Kaksoiskuusiokolo
*  Bristol
*  Pentalobular

## Kirjallisuutta

* 

## Aiheesta muualla